Polisie kan nou optree teen Stilfontein-grondbesettersFoto: Verskaf Die polisie in Noordwes het met ŉ ondersoek begin nadat ŉ klag teen grondbesetters in Stilfontein aanhangig gemaak is. Kol. Adéle Myburgh, woordvoerder van die polisie, het gesê ŉ saak van betreding is deur die provinsiale departement van openbare werke aanhangig gemaak. “Op grond hiervan kan ons nou met ŉ ondersoek begin.” Intussen is daar steeds geen strukture op die grond opgerig en gaan grondbesetters net voort om erwe uit te meet. Honderde grondbesetters drom sedert Sondag op die grond saam. Pieter du Preez, veiligheids- en takvoorsitter van AfriForum van Stilfontein, het gesê die situasie is steeds rustig en dat mense net op die grond rondstaan. Daar is ook weer mense in uniforms wat lyk soos dié van munisipale werkers wat erwe uitmeet. Foto: Verskaf Fanie du Toit, onderleier van die VF Plus in Noordwes, het gesê ŉ afgevaardigde van die nasionale departement van openbare werke het die gebied gister besoek om te bevestig dat die grond aan die provinsiale departement behoort. “Dit is bevestig en die afgevaardigde is na die Stilfontein-polisie om ŉ saak aanhangig te maak.” Daar is nie grenslyne op die stuk grond nie. Dele van die grond waarop erwe deur grondbesetters uitgemeet is, behoort aan die departement terwyl dele aan ŉ rehabilitasiemaatskappy behoort en die res aan die Matlosna-munisipaliteit. “Die munisipaliteit maak gereed om ook ŉ saak te open en ons poog nog om die rehabilitasiemaatskappy se eienaars in die hande te kry.” Foto: Verskaf Volgens Du Toit sal die departement van openbare werke binne die volgende dag of twee ŉ grensdraad om die grond wat aan hom behoort, oprig. “Die mense wat erwe op die grond uitmeet, is rustig en kalm en daar is geen gewelddadige atmosfeer nie. Inwoners is egter gefrustreerd en beangs, want hulle weet nie hoe die situasie gaan verloop nie. Daar is geen infrastruktuur op daardie grond nie en Stilfontein se infrastruktuur kan homself tans nie voed nie.” Daar is intussen sprake dat grond langs die N12 ook in grondgrypers se visier is. “Boere in die omgewing het ons genader en aangedui dat hulle grond ook ter sprake is. Ons het hulle raad gegee oor hoe om op te tree in so ŉ situasie. Dit is noodsaaklik om bewys van eienaarskap byderhand te hê as jy polisie toe gaan alvorens ŉ saak aanhangig gemaak sal word.”